
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa: a IX-a
Data: 1 septembrie 2026
Competențe pentru cultură democratică:
· Valorizarea libertății, demnității și a drepturilor omului; 
· Prețuirea diversității culturale, pornind de la ideea că, deși suntem diferiți, toți suntem Moldova;
· Respect față de țară, simbolurile statului și memoria istorică; 
· Asumarea responsabilității pentru propriile alegeri, comportamente și consecințele acestora; 
· Spirit civic și sentiment de apartenență; 
· Abilități de ascultare și observare;
· Abilități de gândire critică și analitică; 
· Cooperare, solidaritate și unitate;
· Înțelegerea cunoștințelor referitoare la independență, libertate, comunitate, țară. 

Mesajul central al lecției:
Independența este o mare realizare istorică și o responsabilitate comună. Ea se consolidează atunci când oamenii respectă demnitatea și drepturile celorlalți, prețuiesc diversitatea, participă la viața comunității și contribuie, prin alegerile și acțiunile lor, la binele comun.
Deși avem experiențe, opinii și tradiții diferite, toți suntem Moldova. Independența ne unește în jurul libertății, al apartenenței și al responsabilității de a construi împreună țara.

Tipul lecției: formare de valori și atitudini

Obiective operaționale:
Elevii/elevele sunt capabili/capabile:
· să explice aspirațiile, valorile și drepturile exprimate în Declarația de Independență a Republicii Moldova;
· să exprime percepții, nevoi, emoții, atitudini și valori despre libertate, independență, democrație, țară;
· să formuleze modalități prin care contribuie la consolidarea independenței și dezvoltarea Republicii Moldova.

Strategii didactice:
a) Forme de organizare: frontal, grupuri mici, grupul mare.
b) Metode și procedee: discuția ghidată, autoreflecția, reflecția.
c) Resurse: imagini cu simbolurile statului, harta Republicii Moldova, Declarația de Independență etc.
d) Organizarea clasei: elevii așezați în semicerc și în grupuri de lucru.

	Etapele lecției
	Desfășurarea activității

	Evocare
	Activitatea: Adevăr, mit sau provocare
Elevii răspund la afirmațiile:
Republica Moldova și-a declarat Independența la 27 august 1991. 
Independența înseamnă că alt stat ia deciziile pentru noi. 
Fiecare cetățean contribuie la dezvoltarea țării. 
Un elev de 14-15 ani nu poate contribui la dezvoltarea țării.
O societate poate fi unită, dacă oamenii au opinii, limbi și tradiții diferite.
Imnul național al Republicii Moldova este „Suveranitate”.
Independența obținută în 1991 este garantată pentru totdeauna.
Libertatea de a alege presupune și responsabilitate pentru alegerea făcută.

Reflecție:
· Care este primul cuvânt atunci când te gândești la țara ta?
· Ce culori vezi?
· Care este mirosul pe care îl are țara noastră?
· Cu ce gust asociezi?
· Care este melodia sau sunetul pe care îl auzi?
· Ce simți când te gândești la ea?
· Care sunt oamenii pe care ți-i amintești?

„Dragostea de țară este un sentiment pe care îl cultivi prin gesturi mici și trăiri cotidiene. Fiecare din noi vede și simte țara în felul său, când împărtășim onest poveștile și experiențele trăite de strămoșii noștri, ajungem să o cunoaștem mai bine și să o prețuim. Țara noastră este un mozaic în care fiecare din noi adaugă o culoare, o amintire, un sunet sau o emoție. Împreună formăm o imagine puternică a țării.”

	Realizarea sensului
	Activitatea: Votul Independenței
Elevii analizează Declarația de Independență și completează enunțurile: 
· Independența presupune...
· Independența oferă unei țări...
· Independența protejează o țară prin...
· Independența cere de la cetățeni...
· Independența este asigurată de...
 
Reflecție:
· Ce ai aflat nou despre Republica Moldova?
· Ce simți acum față de țara ta?
· Care din mesaje te ajută să privești Independența dintr-o altă perspectivă?
· Care sunt amenințările la adresa Independenței?
· Cum le depășim?
· Care sunt lecțiile transmise prin Declarația de Independență?
· Ce resurse și oportunități ne oferă Declarația?
· Cum continuăm Drumul Independenței?
· Ce mesaj pentru tineri ați adăuga în Declarația de independență?

,,Independența oferă țării libertatea de a-și decide propriul viitor și fiecare cetățean poate contribui prin acțiuni responsabile, la consolidarea independenței și dezvoltarea ei.”

	Reflecție
	Activitatea: Declarația Generației Alpha
Elevii completează enunțurile:
Noi păstrăm vie Independența țării noastre prin...
Noi suntem recunoscători străbunilor pentru...
Noi considerăm că Republica Moldova...
Noi avem nevoie de...
Noi simțim că...
Noi ne asumăm să...

Reflecție: 
· Cum poate un mesaj al elevilor să genereze o schimbare reală?
· Ce idee din Declarație reprezintă cel mai bine generația voastră?

	Extindere
	Elevii reflectează asupra unui mesaj prin care transmit Declarația Generației Alpha către deputații din Parlamentul Republicii Moldova. În cadrul lecțiilor următoare, elevii stabilesc împreună modalitatea de transmitere a Declarației, răspunzând la întrebările:
· Ce mesaj dorim să transmitem?
· Cui adresăm Declarația?
· În ce format îl prezentăm: scrisoare, document semnat, mesaj video sau prezentare?

Prin această activitate, elevii transformă reflecția într-un exercițiu autentic de participare civică și înțeleg că vocea lor poate contribui la dialogul democratic și la construirea viitorului Republicii Moldova.

